497.22 ORDNI LI JWAQQAF L-AĠENZIJA DWAR GOVERNANZA TAL-BIORIŻORSI AGRIKOLI L-AVVIŻ LEGALI 149 tal-2017. L-AVVIŻ LEGALI 149 tal-2017. 1. Titolu. It-titolu ta’ dan l-Ordni hu l-Ordni li Jwaqqaf l-Aġenzija dwar il-Governanza tal-Bioriżorsi Agrikoli. Tifsir. 2. F’dan l-Ordni, kemm-il darba r-rabta tal-kliem ma teħtieġx xort’oħra- " l-Aġenzija " tfisser l-Aġenzija dwar Governanza tal-Bioriżorsi Agrikoli; " Att " tfisser l-Att dwar l-Amminisrazzjoni Pubblika; Kap. 497. Kap. 497. "bi oriżorsi agrikoli " tirreferi għal demel u ħama u skart ieħor, li minn żmien għal żmien jista’ jiġi stabbilit mill-Aġenzija skont l-Iskeda, ġenerat mill-agrikultura, tjur, bhejjem u t-trasformazzjoni tal-industrija; " Ministru " tfisser il-Ministru responsabbli mill-Agrikultura u tinkludi kull persuna awtorizzata mill-Ministru għal dan il-għan; " Segretarju Permanenti " tfisser is-Segretarju Permanenti responsabbli mill-Agrikultura. 3. Għandu jkun hemm Aġenzija, li tkun magħrufa bħala l-Aġenzija dwar Governanza tal-Bioriżorsi Agrikoli, b’personalità legali separata u distinta, li għandha taġġorna, tikkoordina u timplimenta l-Pjan dwar l-Immaniġjar tal-Iskart Agrikolu prevalenti dak iż-żmien. L-Aġenzija għandha jkollha l-missjoni globali li timmaniġġja b’mod sostenibbli l-bioriżorsi agrikoli b’mod li tappoġġja s-settur agrikolu Malti. 4. (1) Fl-eżekuzzjoni tal-funzjonijiet tagħha, l-Aġenzija jkollha r-responsabbiltajiet li ġejjin: (a) l-irreġistrar tal-bioriżorsi agrikoli fil-gżejjer Maltin; (b) li tiddikjara, fi kwalunkwe ħin, li kwalunkwe bioriżors għandu jiġi rreġistrat mal-Aġenzija bil-għan li jiġi mmaniġjat aħjar inkluż il-ġbir, it-trattament jew r-rimi tiegħu; (ċ) li tiżgura li l-Gżejjer Maltin huma koperti b’sistema ta’ strateġiji ta’ trattament li twassal għall-produzzjoni ta’ fertilizzanti, enerġija u riżorsi oħra kif ukoll ir-rimi ta’ skart residwu inkluża l-esportazzjoni ta’ skart mħux trattat; (d) li tinkoraġġixxi l-minimizzazzjoni tal-ġenerazzjoni tal-iskart organiku mis-settur u tottimizza l-għażliet alternattivi ta’ mmaniġġjar; (e) li tikkontribwixxi biex ikun żgurat li l-leġislazzjoni nazzjonali li tirregola r-rimi jew it-tfigħ ta’ bioriżorsi agrikoli tkun osservata mill-partijiet interessati kollha; (f) li tikkoordina l-attivitajiet tagħha mal-awtoritajiet rilevanti involuti sabiex tkun żgurata l-konformità mar-rekwiżiti leġislattivi u regolatorji; (g) li żżomm djalogu mal-partijiet interessati; u li tagħmel attivitajiet edukattivi mmirati lejn infur mar aħjar tas-settur rurali; (h) li tirregola l-proċeduri tagħha stess sakemm ma tiksirx d-dispożizzjonijiet ta’ kwalunkwe liġi oħra rilevanti. (2) L-Aġenzija għandha s-setgħa li: (a) tidħol fi ftehimiet fit-tul ma’ produtturi u utenti ta’ demel u fornituri ta’ faċilitajiet ta’ trattament u, jew, rimi sa biex tissalvagwardja s-sostenibbiltà ta’ operazzjonijiet ta’ rimi u trattament; (b) tidħol fi sħubijiet pubbliċi-privati sabiex twettaq ir-responsabbiltajiet tagħha; (ċ) tistabbilixxi drittijiet għas-servizzi li tipprovdi; (d) toħloq sorsi ġodda ta’ dħul mill-bejgħ ta’ kwalunkwe bior żorsi; (e) twettaq attivitajiet ta’ riċerka applikata li jiffokaw fuq l-identifikazzjoni ta’ taħlita ta’ teknoloġija potenzjali għall-produzzjoni ta’ oġġetti li jistgħu jitqegħdu fis-suq fuq livell lokali u ta’ esportazzjoni; (f) tidħol f’kuntratti fejn takkwista, iżżomm jew tiddisponi minn kwalunkwe tip ta’ proprjetà jew drittijiet għall-għanijiet tal-funzjonijiet tagħha, li tħarrek u tiġi mħarrka, u li twettaq dawn it-tipi kollha ta’ azzjonijiet u li tidħol f’dawn it-tipi kollha ta’ transazzjonijiet li jwasslu jew huma inċidentali għall-eżerċizzju jew twettiq tal-funzjonijiet tagħha taħt dan l-Ordni; (g) bl-approvazzjoni bil-miktub tal-Ministru mogħtija wara konsultazzjoni mal-Ministru responsabbli għall-finanzi, tissellef, takkwista jew tiġbor flus permezz ta’ obbligazzjonijiet, self b’obbligazzjoni jew garanziji oħra, sabiex twettaq il-funzjonijiet tal-Aġenzija taħt din l-Ordni; (h) twettaq kwalunkwe inizjattiva jew attività oħra li jkunu kumplimentari u li jwasslu għat-twettiq tar-responsabbiltajiet tal-Aġenzija, li jistgħu jinkludu wkoll l-involviment dirett f’attivitajiet ta’ trasport, trattament u esportazzjoni. 5. (1) Il-Ministru responsabbli mill-Aġenzija jkun il-Ministru responsabbli mill-Agrikultura. (2) Is-Segretarju Permanenti fi ħdan il-Ministeru responsabbli mill-Agrikultura għandu jissorvelja l-Aġenzija skont l-artikolu 39 tal-Att: Iżda s-Segretarju Permaneti jista’ jkun assistit f’dik is-sorveljanza minn xi Segretarju Permanenti ieħor kif hemm fil-proviso għall-artikolu 13(5) tal-Att: Iżda wkoll il-Prim Ministru jista’ jassenja r-responsabbiltà tal-Aġenzija lil Ministeru ieħor u s-sorveljanza lis-Segretarju Permanenti ta’ dak il-Ministeru. 6. (1) L-Aġenzija għandha, wara konsultazzjoni mal-Ministru, tistabbilixxi u torganizza mill-ġdid taqsimiet, diviżjonijiet u sezzjonijiet kif ikun xieraq sabiex teżerċita l-funzjonijiet ewlenin tagħha, inter alia, fl-immaniġjar tal-bioriżorsi agrikoli u fil-funzjonijiet oħra ta’ appoġġ. (2) L-operazzjonijiet tal-Aġenzija għandhom isiru skont kif ikun hemm fi Ftehim li għandu jiġi miftiehem bejn is-Segretarju Permanenti u l-Aġenzija u li jirrifletti l-objettivi li għandha l-Aġenzija kif stabbiliti mis-Segretarju Permanenti. 7. Rwol tal-Uffiċjal Eżekuttiv Ewlieni. (1) Mingħajr ħsara għad-dispożizzjonijiet l-oħra ta’ din l-Ordni, it-tmexxija eżekuttiva tal-Aġenzija, l-amministrazzjoni u l-organizzazzjoni tagħha, u l-kontroll amministrattiv tal-uffiċjali u l-impjegati tagħha, jaqgħu taħt ir-responsabbiltà tal-Uffiċjal Eżekuttiv Ewlieni, li jiġi maħtur mill-Ministru. (2) L-Uffiċjal Eżekuttiv Ewlieni jkun responsabbli għall-implimentazzjoni tal-objettivi tal-Aġenzija fl-eżerċizzju tal-funzjonijiet tagħha u, mingħajr preġudizzju għall-ġeneralità ta’ dak li ntqal qabel, hu għandu- (a) jassumir-responsabbiltà kollha għas-sorveljanza u l-kontroll ġenerali tat-taqsimiet, diviżjonijiet u sezzjonijiet; (b) jassenja lil kull taqsima, diviżjoni u sezzjoni dawk id-dmirijiet li hu jikkonsidra meħtieġa jew spedjenti; (ċ) jikkoordina x-xogħlijiet tat-taqsimiet, diviżjonijiet u sezzjonijiet; jiżviluppa l-istrateġiji meħtieġa għall-implimentazzjoni tal-objettivi tal-Aġenzija; u (d) iwettaq dawk id-dmirijiet l-oħra li l-Ministru responsabbli jista’ jassenjalu minn żmien għal żmien. 8. (1) L-uffiċjali pubbliċi li jkunu jaħdmu mal-Aġenzija għandhom jitqiesu li jkunu ingaġġati kif hemm fl-artikolu 43 tal-Att. (2) Bla ħsara għad-dispożizzjonijiet tal-Att u ta’ kull leġislazzjoni oħra, l-Aġenzija jkollha l-awtorità li tingaġġa l-impjegati tagħha. 9. T waqqif ta’ Bord ta’ Ġestjoni Il-Ministru jista’ jistabbilixxi Bord ta’ Ġestjoni sabiex jassisti lill-Uffiċjal Eżekuttiv Ewlieni fil-qadi ta’ dmirijietu. Ir-rwol tal-Bord ta’ Ġestjoni għandu ikun biss konsultattiv. 10. Arranġamenti finanzjarji. Kap. 174. L-Aġenzija għandha tiġi regolata mid-dispożizzjonijiet tal-Att dwar l-Amministrazzjoni Finanzjarja u l-Verifika, kemm-il darba ma jingħadx xort’oħra fil-Ftehim bejn is-Segretarju Permanenti u l-Aġenzija, u f’dak il-każ ikun u d-dispożizzjonijiet tal-Ftehim li jipprevalu.